《桂枝香 香梅亭看桂》
清代·顾景文

小山横簇。看淡日烘云，堆满金粟。闲倚青红庭院，晴飘轻馥。

深丛占断三秋景，倒芳樽、细倾千斛。零蝉犹咽，啼蛩乍起，晚风摇绿。

更旖旎睡魂初足。共兔影蟾光，一生相逐。袖满天香，肯把翠眉微蹙。

红牙小板凉州管，且偷翻、桂枝新曲。露浓人悄，玉京吹下，向花间宿。

作者简介：顾景文（1631-1675）.字景行，号匏园，无锡人。诸生。端文公曾孙，才华瞻逸，早岁一诗文名一时，晚年杜门养疴，惟守少陵放翁二集，有《匏园诗稿》、《楚游草》行世。